Meddelelse om indledning af en udløbsundersøgelse af antidumpingforanstaltningerne vedrørende importen af tekstureret garn af endeløse polyesterfibre med oprindelse i Indonesien og Thailand

(2001/C 316/04)

Efter offentliggørelsen af en meddelelse om det forestående udløb(1) af gyldigheden af antidumpingforanstaltningerne vedrørende importen af tekstureret garn af endeløse polyesterfibre med oprindelse i Indonesien og Thailand (i det følgende benævnt "de pågældende lande") har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 2238/2000(3) (i det følgende benævnt "grundforordningen").

1. Anmodning om en fornyet undersøgelse

Anmodningen blev indgivet den 9. august 2001 af den internationale komité for rayon og syntetiske fibre (ICRSF) (i det følgende benævnt "ansøgeren") på vegne af producenter, der tegner sig for en væsentlig del, i dette tilfælde mere end 50 %, af den samlede produktion i Fællesskabet af tekstureret garn af endeløse polyesterfibre (PTY).

2. Vare

Den vare, der undersøges, er tekstureret garn af endeløse polyesterfibre (i det følgende benævnt "den pågældende vare"), som for øjeblikket tariferes under KN-kode 5402 33 00. Denne KN-kode angives kun til orientering.

3. Gældende foranstaltninger

De gældende foranstaltninger er en endelig antidumpingtold, som indførtes ved Rådets forordning (EF) nr. 2160/96(4), senest ændret ved forordning (EF) nr. 1078/2001(5).

4. Begrundelse for den fornyede undersøgelse

Anmodningen er begrundet med, at foranstaltningernes udløb sandsynligvis vil medføre, at der i Indonesiens tilfælde fortsat og i Thailands tilfælde igen vil finde dumping sted med deraf følgende skade for erhvervsgrenen i Fællesskabet.

Med hensyn til Indonesien hævder ansøgeren, at eksporten til Fællesskabet fortsat sker i væsentlige mængder og til dumpingpriser. Påstanden om fortsat dumping er baseret på en sammenligning af en beregnet normal værdi og priserne på den pågældende vare ved eksport til Fællesskabet. På dette grundlag er de beregnede dumpingmargener betydelige.

Med hensyn til Thailand hævder ansøgeren, at det er sandsynligt, at der igen vil blive eksporteret varer i væsentlige mængder til dumpingpriser på grundlag af resultaterne af den nylige fornyede undersøgelse og beviser for, at Thailands eksport til andre tredjelande, bl.a. USA, sker til dumpingpriser.

Hvad angår skade, hævdes det, at den pågældende vare fortsat importeres fra Indonesien i betydelige mængder og til dumpingpriser på trods af de gældende foranstaltninger, hvilket blandt andet har haft negative virkninger for EF-erhvervsgrenens markedsandel, og dette har haft betydelige negative følgevirkninger for erhvervsgrenens samlede resultater og finansielle situation. Endvidere hævdes det, at hvis foranstaltningerne bortfalder, vil den nuværende import af den pågældende vare sandsynligvis stige betydeligt som følge af den store uudnyttede produktionskapacitet, der findes i både Indonesien og Thailand (og som også antages at ville stige på mellemlang sigt) samt forekomsten af veletablerede distributionskanaler i Fællesskabet for import af den pågældende vare.

Ansøgeren hævder, at EF-erhvervsgrenen stadig befinder sig i en sårbar situation, og at en yderligere forøgelse af importen til dumpingpriser fra de pågældende lande sandsynligvis vil føre til yderligere skade for erhvervsgrenen i Fællesskabet.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den iværksætter derfor en sådan undersøgelse i henhold til artikel 11, stk. 2, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå, om der er sandsynlighed for, at foranstaltningernes udløb vil medføre fortsat eller fornyet dumping og skade.

a) Stikprøver

I betragtning af det åbenbare store antal eksportører, der er involveret i denne procedure, kan Kommissionen beslutte at anvende stikprøver i henhold til artikel 17 i grundforordningen.

i) Stikprøver for eksportører og producenter i Indonesien og Thailand

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle eksportører og producenter eller repræsentanter, som handler på deres vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b, nr. i), i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der er solgt til eksport til Fællesskabet i perioden fra 1. oktober 2000 til 30. september 2001

- omsætningen i lokal valuta og den mængde (i tons) af den pågældende vare, der er solgt på hjemmemarkedet i perioden fra 1. oktober 2000 til 30. september 2001

- nøjagtig angivelse af selskabets aktiviteter med hensyn til produktionen af den pågældende vare og den mængde (i tons) af den pågældende vare, der er fremstillet i perioden fra 1. oktober 2000 til 30. september 2001

- navnene på alle forretningsmæssigt forbundne selskaber(6), der er involveret i produktionen og/eller salget (på eksport- og/eller hjemmemarkedet) af den pågældende vare samt nøjagtig angivelse af disse selskabers aktiviteter

- alle andre relevante oplysninger, der vil kunne hjælpe Kommissionen ved udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg på stedet med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af eksportører og producenter, vil Kommissionen desuden kontakte myndighederne i eksportlandet og alle kendte sammenslutninger af eksportører og producenter.

ii) Endelig udvælgelse af stikprøven

Alle interesserede parter, der ønsker at indgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i punkt 6, litra b, nr. i), i denne meddelelse.

Kommissionen agter at foretage den endelige udvælgelse til stikprøven, når den har konsulteret alle berørte parter, som har givet udtryk for vilje til at indgå i stikprøven.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b, nr. ii), i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til de eksportører og producenter i Indonesien og Thailand, der indgår i stikprøven, til alle sammenslutninger af eksportører og producenter, til importørerne og til alle importørsammenslutninger, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i de pågældende eksportlande.

Eksportører og producenter i Indonesien og Thailand, som kræver en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal anmode om et spørgeskema inden for den frist, der er fastsat i punkt 6, litra a, nr. i), da de skal indgive et behørigt udfyldt spørgeskema inden for den frist, der er fastsat i punkt 6, litra a, nr. ii), i denne meddelelse. Sådanne parter bør imidlertid være opmærksomme på, at hvis der anvendes stikprøver i forbindelse med eksportører og producenter, kan Kommissionen beslutte ikke at indrømme dem en individuel margen, hvis dette vil være urimeligt byrdefuldt og hindre en rettidig afslutning af undersøgelsen.

Alle parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør omgående kontakte Kommissionen pr. telefax for at få fastslået, om de er opført i anmodningen, og om nødvendigt anmode om et spørgeskema inden for den frist, der er fastsat i punkt 6, litra a), nr. i), idet den frist, der er fastsat i punkt 6, litra a, nr. ii) og punkt 6, litra b, i denne meddelelse, gælder for alle interesserede parter.

c) Indsamling af oplysninger og høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Disse oplysninger og dokumentationen skal være Kommissionen i hænde inden for den frist, der er fastsat i punkt 6, litra a, nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal fremsættes inden for den frist, der er fastsat i punkt 6, litra a, nr. iii), i denne meddelelse.

5.2. Procedure for vurdering af Fællesskabets interesser

Hvis sandsynligheden for fortsat eller fornyet dumping med deraf følgende skade bekræftes, vil der i overensstemmelse med artikel 21 i grundforordningen blive truffet afgørelse om, hvorvidt det vil være i Fællesskabets interesse at opretholde eller ophæve antidumpingforanstaltningerne. Erhvervsgrenen i Fællesskabet, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den frist, der er fastsat i punkt 6, litra a, nr. ii), i denne meddelelse, forudsat at de kan bevise, at der er en objektiv forbindelse mellem deres aktiviteter og den pågældende vare. De parter, der har handlet i overensstemmelse med ovenstående, kan anmode om at blive hørt inden for den frist, der er fastsat i punkt 6, litra a, nr. iii), i denne meddelelse, og skal angive de særlige grunde til, at de bør høres. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes med faktuelle oplysninger.

6. Frister

a) Generelle frister

i) For at anmode om et spørgeskema

Alle parter, som hører ind under punkt 5, litra b), i denne meddelelse, bør anmode om et spørgeskema snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at give sig til kende og indsende besvarelser af spørgeskemaet og andre oplysninger

Alle interesserede parter må, hvis der skal tages hensyn til deres bemærkninger i forbindelse med undersøgelsen, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist vedrørende stikprøver

i) Alle oplysninger, som er relevante for udvælgelsen af stikprøven, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at høre berørte parter, som har givet udtryk for vilje til at indgå i stikprøven, om den endelige udvælgelse af denne inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelse, positiv eller negativ, på grundlag af de foreliggende faktiske oplysninger i overensstemmelse med artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 74 af 7.3.2001, s. 2.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 289 af 12.11.1996, s. 14.

(5) EFT L 149 af 2.6.2001, s. 5.

(6) Udtrykket "forretningsmæssigt forbundne selskaber" er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).